শুভাংশু শুক্লা

গ্রুপ ক্যাপ্টেন শুভাংশু শুক্লা হলেন একজন ভারতীয় বিমান বাহিনীর টেস্ট পাইলট এবং ভারতীয় মহাকাশচারী। তিনি ভারতীয় মানব মহাকাশযান কর্মসূচির অংশ হিসেবে মহাকাশ অভিযানের (গগনযান) যাওয়ার জন্য মনোনীত চারজন মহাকাশচারীর একজন।
২০২৫ সালের ২২ জুন আন্তর্জাতিক মহাকাশ স্টেশন (ISS) -এ আসন্ন অ্যাক্সিয়ম মিশন ৪ (Ax-4) মিশনের মাধ্যমে, তিনি মহাকাশ কর্মসূচিতে মিশন পাইলট হিসেবে প্রথম ভারতীয় এবং রাকেশ শর্মা অভিযানের দীর্ঘ ৪১ বছর পর, মহাকাশে ভ্রমণকারী দ্বিতীয় ভারতীয় হতে চলেছেন। তিনি হলেন আন্তর্জাতিক মহাকাশ স্টেশন (ISS) পরিদর্শনকারী প্রথম ভারতীয়। তিনি হলেন একবিংশ শতাব্দীতে মহাকাশ ভ্রমণকারী প্রথম ভারতীয়। তিনি হলেন ভারতের প্রথম মহাকাশচারী (গগনযাত্রী) যিনি বেসরকারি/বাণিজ্যিক মহাকাশ অভিযানে/ কার্যক্রমে অংশগ্রহণ করেছেন।
শুক্লা উত্তরপ্রদেশের লখনউয়ের বাসিন্দা । তিনি সিটি মন্টেসরি স্কুল থেকে তার স্কুলজীবন শেষ করেন । ১৯৯৮ সালে যখন কার্গিল যুদ্ধ সংঘটিত হয়, তখন তিনি ভারতীয় সশস্ত্র বাহিনীতে যোগদানের জন্য খুবই অনুপ্রাণিত হন। তার পরিবারকে না জানিয়েই তিনি UPSC NDA পরীক্ষায় সফলভাবে উত্তীর্ণ হন। এরপর ২০০৫ সালে তিনি জাতীয় প্রতিরক্ষা একাডেমিতে কম্পিউটার বিজ্ঞানে ক্যাডেট বেসিক প্রশিক্ষণ এবং তিন বছরের স্নাতক কোর্স সম্পন্ন করেন । এরপর, তিনি ফ্লাইং শাখার জন্য নির্বাচিত হন এবং বিমান বাহিনীর ফ্লাইং প্রশিক্ষণের জন্য ভারতীয় বিমান বাহিনী একাডেমিতে (AFA) যোগদান করেন। ২০০৬ সালের জুন মাসে AFA থেকে স্নাতক হওয়ার পর, তিনি ফ্লাইং অফিসার পদে ভারতীয় বিমানবাহিনীর ফাইটার স্ট্রিম-এ নিযুক্ত হন।
তিনি একজন যুদ্ধ নেতা এবং অভিজ্ঞ ফাইটার পাইলট, যার Su-30 MKI, MiG-21, MiG-29, Jaguar, Hawk, Dornier 228 এবং An-32 সহ বিভিন্ন বিমানে প্রায় 2,000 ঘন্টা ওড়ার অভিজ্ঞতা রয়েছে।
প্রশিক্ষণ
২০১৯ সালে ভারতীয় বিমানবাহিনীর অধীনে ভারতীয় মানব মহাকাশযান কর্মসূচির (গগনযান মিশন) জন্য ইনস্টিটিউট অফ অ্যারোস্পেস মেডিসিন (IAM) কর্তৃক শুক্লাকে মহাকাশচারী নির্বাচন প্রক্রিয়ায় অন্তর্ভুক্ত করা হয়েছিল। পরে, IAM এবং ISRO তাকে চূড়ান্ত চারজনের মধ্যে শর্টলিস্ট করে । ২০২০ সালে, তিনি ইউরি গ্যাগারিন কসমোনট প্রশিক্ষণ কেন্দ্রে আরও তিনজন নির্বাচিত মহাকাশচারীর সাথে মৌলিক প্রশিক্ষণের জন্য রাশিয়া যান। ২০২১ সালে মৌলিক প্রশিক্ষণ সম্পন্ন হয়। এরপর তিনি ভারতে ফিরে আসেন এবং ব্যাঙ্গালোরের মহাকাশচারী প্রশিক্ষণ সুবিধায় প্রশিক্ষণ গ্রহণ করেন । এই সময়ের মধ্যে, তিনি IISc বেঙ্গালুরু থেকে মহাকাশ প্রকৌশলে স্নাতকোত্তর ডিগ্রি অর্জন করেন ।
মহাকাশচারী দলের সদস্য হিসেবে তার নাম প্রথমবারের মতো আনুষ্ঠানিকভাবে জনসমক্ষে ঘোষণা করা হয়েছিল ২০২৪ সালের ২৭ ফেব্রুয়ারি, যখন প্রধানমন্ত্রী নরেন্দ্র মোদী তিরুবনন্তপুরমে অবস্থিত ISRO-এর বিক্রম সারাভাই মহাকাশ কেন্দ্রে ভারতের প্রথম মানব মহাকাশ অভিযানের জন্য মহাকাশচারী দলের সদস্যদের নাম ঘোষণা করেছিলেন ।
অ্যাক্সিয়ম মিশন ৪
আন্তর্জাতিক মহাকাশ স্টেশনে আসন্ন অ্যাক্সিয়ম মিশন ৪- এর মিশন পাইলট হিসেবে শুক্লাকে নির্বাচিত করা হয়েছে । তার সাথে কমান্ডার পেগি হুইটসন, মিশন বিশেষজ্ঞ পোলিশ/ESA মহাকাশচারী স্লাওস উজনানস্কি-উইশনিউস্কি এবং হাঙ্গেরিয়ান মহাকাশচারী টিবোর কাপুর এই অভিযানে যোগদান করেছেন । এছাড়াও, প্রথম ব্যোমনট/ গগনযাত্রী/ নভোচারী (অ্যাস্ট্রনট শব্দের ভারতীয় পরিভাষা) গ্রুপের সহযোগী সদস্য প্রশান্ত নায়ারকে ব্যাকআপ ক্রু সদস্য হিসেবে মনোনীত করা হয়েছে। নাসা, স্পেসএক্স এবং ইসরোর সহযোগিতায় পরিচালিত এই মিশনের লক্ষ্য আন্তর্জাতিক মহাকাশযান সহযোগিতাকে এগিয়ে নেওয়া। সফল হলে, শুক্লা আইএসএস পরিদর্শনকারী প্রথম ভারতীয় মহাকাশচারী এবং মহাকাশচারী রাকেশ শর্মার পরে কক্ষপথ তথা মহাকাশে দ্বিতীয় ভারতীয় হবেন। এই মিশনের জন্য ভারতের খরচ পড়ছে প্রায় ৭০ মিলিয়ন ডলার—ভারতীয় মুদ্রায় যা প্রায় ৫৩৮ কোটি টাকা।
শুক্লার স্ত্রী ডক্টর কামনা পেশায় একজন দন্তচিকিৎসক, যিনি তার স্কুলে সহপাঠী ছিলেন। এই দম্পতির একটি পুত্রসন্তান রয়েছে। তার বাবা শম্ভু দয়াল শুক্লা একজন অবসরপ্রাপ্ত সরকারি কর্মকর্তা, আর তার মা আশা শুক্লা একজন গৃহকত্রী। তিনি তিন ভাইবোনের মধ্যে সবার ছোট; তার বড়দিদি নিধি এমবিএ ডিগ্রিধারী এবং তার অপর বড়দিদি সুচি একজন স্কুল শিক্ষিকা হিসেবে কাজ করেন।
অবসর সময়ে, শুক্লা শারীরচর্চা এবং বিজ্ঞান সম্পর্কিত বই পড়তে পছন্দ করেন। তিনি সম্প্রতি রাশিফল ​​পড়ার প্রতি আগ্রহ তৈরি করেছেন, যদিও তিনি নিজেকে একজন অজ্ঞেয়বাদী হিসেবে পরিচয় দেন। তার আগ্রহ জ্যোতির্বিদ্যার আলোকচিত্রেও বিস্তৃত।